Exterior da libraría Lila de Lilith en maio de 2023Fachada da libraría.
**Lila de Lilith** é unha libraría feminista creada no ano 2011 en Santiago de Compostela por Patricia Porto Paderne e Mon Vilar.
Como libraría especializada, reúne bibliografía de mulleres autoras e ensaio en temáticas cruzadas coa perspectiva de xénero. Ademais conta cun espazo polivalente de intercambio e creación de propostas culturais, sociais, educativas e artísticas feministas.

Historia
--------

A idea da libraría parte dun proxecto previo de traballo en educación desde a perspectiva de xénero chamado Lilith. Acción Social e Educativa. No proxecto orixinal de Lilith traballaron un equipo interdisciplinar para centros de ensino e concellos principalmente.Tras trece anos de traballo no ámbito educativo, no ámbito dos servizos sociais e a igualdade, a empresa compostelá Lilith. Acción Social evolucionou, converténdose nunha libraría de mulleres, cun espazo especializado e multidisciplinar.

Inaugurouse no ano 2011, comezando a súa actividade de cara ao público o día 25 de outubro

O seu nome fai referencia a Lilith (a primeira muller creada por algún deus que se rebelou ante a dominación masculina) e a cor lila (que representa a loita das mulleres). Todo xunto forma unha especie de aliteración que conecta coa parte máis literaria do proxecto.

Recoñecementos
--------------

No ano 2017 gañou o primeiro Premio Begoña Caamaño á mellor Iniciativa Cultural pola Igualdade da área de Cultura da Deputación da Coruña. 

O xurado destacou que a Lila de Lilith supón "*un punto de encontro e traballo dos feminismos, unha aposta económica en momento de crise en que a actividade feminista e cultural era escasa, que contribuíu a dinamizar urbanística e economicamente a súa contorna demostrando que o feminismo é unha alternativa que xera traballo e riqueza cunha demanda consolidada no tempo". Insistiu na súa condición de "única libraría feminista de Galiza que é xa un referente na cultura pola igualdade*".

Segundo unha das seis candidaturas que a presentaron ao concurso, a libraría é "*o chanzo final dun proxecto anterior de máis de quince anos de andaina, enfocado na coeducación*". Preséntase a Lila de Lilith, como unha "*libraría de mulleres, feminista, que realiza un inxente labor cultural de divulgación literaria e científica de textos, música e obxectos de artesanía feitos por mulleres: unha libraría que achega ao público bibliografía tanto de autoras actuais como clásicas, especialmente en narrativa, poesía infantil, banda deseñada e ensaio de temas especializados, sempre con perspectiva de xénero*". Mérito da libraría feminista é, segundo unha das propostas que a candidataron, unha iniciativa que desde un "*pequeno e acolledor local aberto á zona vella compostelá*" ao longo de sete anos de maneira ininterrompida, desenvolve "*unha morea de iniciativas culturais, propostas artísticas, programación de cursos, actividades, obradoiros, lanzamentos de libros, relatorios, concertos, performances, teatro, etc…, un incesante labor diario vinculado intimamente co feminismo e co pensamento das mulleres, de tal maneira que hoxe é xa toda unha referencia a nivel feminista e non só para o pobo de Compostela, senón para toda Galiza, para o estado e mesmo internacional, sendo tamén un polo de transmisión da nosa cultura e de apoio á normalización lingüística, tendo o galego como lingua vehicular en todas as actividades que organiza*".

Notas
-----

1. 1 2 3  "Santiago acoge la inauguración de 'Lila de Lilith', una librería "especializada en mujeres"". *www.elcorreogallego.es* (en castelán). Consultado o 2020-10-25.
2. ↑  Barro, Xosé (2021-10-22). "Patricia Porto: "Queremos que o movemento feminista nos teña como espazo para usar e lugar de intercambio"". *Nós Diario*. Arquivado dende o orixinal o 2021-10-25. Consultado o 2021-10-25.
3. ↑  "Libraría de Mulleres Lila de Lilith". *tm.santiagodecompostela.gal* (en castelán). 2016-05-03. Consultado o 2020-10-25.
4. 1 2  "Entrevista Patriza Portopaderne, da Libraría Lila de Lilith: "Nós facemos un filtrado previo de todos os libros que recibimos para que encaixen na filosofía da libraría"". *Lecturafilia* (en castelán). 2018-09-28. Consultado o 2020-10-25.
5. ↑  "A Libraría de Mulleres Lila de Lilith gaña o "I Premio Begoña Caamaño" á mellor Iniciativa Cultural pola Igualdade". *Deputación da Coruña*. 3 de outubro de 2017. Consultado o 4 de outubro de 2017.
6. ↑  "A Libraría Lila de Lilith gaña o "I Premio Begoña Caamaño" á mellor Iniciativa Cultural pola Igualdade". *culturagalega.org* (en castelán). 2017-10-03. Consultado o 2020-10-25.
7. ↑  "A Libraría de Mulleres Lila de Lilith gaña o I Premio Begoña Caamaño á mellor Iniciativa Cultural pola Igualdade". *EL NOTICIERO DE ARTEIXO* (en castelán). Arquivado dende o orixinal o 27 de outubro de 2020. Consultado o 2020-10-25.

Véxase tamén
------------

### Ligazóns externas

* Sitio web da Libraría